যৌন অপরাধ বিরোধী শিশু সুরক্ষা আইন

ভারতে শিশুদের যৌন নির্যাতন সংক্রান্ত আইন **যৌন অপরাধ বিরোধী শিশু সুরক্ষা আইন (পকসো) আইন** নামে পরিচিত। এটি ভারতের শিশু সুরক্ষা নীতিমালার একটি অংশ হিসেবে প্রণয়ন করা হয়েছে। ভারতের সংসদ ২২ মে ২০১২ তারিখে **পকসো** বিল পাস করে। এর মাধ্যমে এটি একটি আইন হিসেবে স্বীকৃতি পায়। ভারতের নারী ও শিশু উন্নয়ন মন্ত্রণালয় এই আইনের জন্য একটি নির্দেশিকা জারি করে। সরকারের পক্ষ থেকে এই আইন অনুযায়ী নিয়ম তৈরি করা হয় এবং তা নভেম্বর ২০১২-তে ঘোষণা করা হয়। এর ফলে আইনটি কার্যকর করার জন্য প্রস্তুত হয়ে যায়। এই বিষয়ে আরও কঠোর আইন তৈরির জন্য বহুবার দাবি উঠেছে।

বিশ্বের বৃহত্তম শিশু জনসংখ্যার দেশগুলির মধ্যে ভারতে একটি। ২০১১ সালের আদমশুমারির তথ্য থেকে দেখা যায় যে ভারতে আঠারো বছরের কম বয়সী ৪৭ কোটি ২০ লক্ষ শিশু রয়েছে। ভারতীয় সংবিধানের অনুচ্ছেদ ২১-এর ব্যাখ্যার মাধ্যমে শিশুদের সুরক্ষার অধিকার রাষ্ট্রের পক্ষ থেকে নিশ্চিত করা হয়েছে। পাশাপাশি, ভারত জাতিসংঘের শিশু অধিকার সনদের দেশ হওয়ায়, শিশুদের সুরক্ষা প্রদান বাধ্যতামূলক করা হয়েছে।

## পকসো-এর পূর্ববর্তী আইনসমূহ
২০১২ সালের আইনটি কার্যকর হওয়ার আগে, শিশুদের নির্যাতনের বিরুদ্ধে ভারতের একমাত্র নির্দিষ্ট আইন ছিল "গোয়া শিশু আইন, ২০০৩"। তখন শিশুদের যৌন নির্যাতনের ঘটনার বিচার করা হতো ভারতীয় দণ্ড বিধির নিম্নলিখিত ধারাগুলির অধীনে:

* ভারতীয় দণ্ড বিধি (১৮৬০) ধারা ৩৭৫  – ধর্ষণ
* ভারতীয় দণ্ড বিধি (১৮৬০) ধারা ৩৫৪  – একজন মহিলার শালীনতা লঙ্ঘন করা
* ভারতীয় দণ্ডবিধি (১৮৬০) ধারা ৩৭৭ – অপ্রাকৃতিক যৌন অপরাধ

তবে এই ধারাগুলির বেশ কিছু সীমাবদ্ধতা ছিল। এসব সীমাবদ্ধতার কারণে শিশুদের সঠিকভাবে সুরক্ষা দেওয়া সম্ভব হতো না। যেমন:

* ধারা ৩৭৫ "শুধুমাত্র" যোনিপথে যৌন মিলন ব্যতীত অন্য কোনও যৌনক্রিয়া থেকে রক্ষা করে না। এটি পুরুষ শিশুর বিরুদ্ধে যৌন সহিংসতা বা অন্য ধরনের অনুপ্রবেশমূলক যৌন আচরণকে ধর্ষণ হিসেবে স্বীকৃতি দেয় না।
* ধারা ৩৫৪-এ " শালীনতা "-ব্দটির কোনো নির্দিষ্ট আইনগত সংজ্ঞা নেই। এই ধারা অনুযায়ী শাস্তি খুবই দুর্বল এবং এটি আপসযোগ্য অপরাধ। উপরন্তু, এটি পুরুষ শিশুর "শালীনতা" রক্ষার কোনো সুরক্ষা দেয় না।
* ধারা ৩৭৭-এ "অপ্রাকৃতিক যৌন অপরাধ" শব্দটির কোনো সুনির্দিষ্ট সংজ্ঞা নেই। এটি কেবলমাত্র সেইসব ক্ষেত্রেই প্রযোজ্য, যেখানে যৌন নিপীড়নের ক্ষেত্রে অনুপ্রবেশ ঘটে। এটি শিশুদের যৌন নির্যাতনের মতো অপরাধের জন্য তৈরি করা হয়নি।
## যৌন অপরাধ বিরোধী শিশু সুরক্ষা আইন, ২০১২
### ২০১২ সালের ১৪ নভেম্বর আইন অনুযায়ী অপরাধসমূহ
২০১২ সালের যৌন অপরাধ বিরোধী শিশু সুরক্ষা আইন (পকসো আইন) প্রণয়ন করা হয়েছিল শিশুদের যৌন নির্যাতন, যৌন হয়রানি এবং পর্নোগ্রাফির মতো অপরাধ থেকে সুরক্ষা দেওয়ার জন্য। এই আইন একটি শক্তিশালী আইনগত কাঠামো গড়ে তোলে। এই আইনের উদ্দেশ্য শুধু শিশুদের সুরক্ষা দেওয়া নয়। এটি বিচার প্রক্রিয়ার প্রতিটি ধাপে শিশুর স্বার্থ রক্ষা করাকেও গুরুত্ব দেয়। এই আইন তৈরির সময় শিশুদের অগ্রাধিকার দেওয়া হয়েছে। এজন্য আইনে এমন কিছু ব্যবস্থা রাখা হয়েছে যা শিশুর জন্য সহজবোধ্য। যেমন – শিশুবান্ধব পদ্ধতিতে অভিযোগ জানানো, সাক্ষ্য নথিভুক্ত                                                                                                                                                                                                           করা, তদন্ত করা এবং নির্ধারিত বিশেষ আদালতের মাধ্যমে অপরাধের দ্রুত বিচারের ব্যবস্থা অন্তর্ভুক্ত করা। 

পকসো আইন অনুযায়ী বিভিন্ন ধরনের অপরাধের জন্য অভিযুক্ত ব্যক্তিকে শাস্তি দেওয়া যেতে পারে। এই আইন শুধু যোনির মধ্যে যৌন অনুপ্রবেশকে অপরাধ হিসেবে দেখে না। এর বাইরেও অন্যান্য ধরণের অনুপ্রবেশকেও অপরাধ হিসেবে স্বীকৃতি দেয়। এছাড়াও, শিশুদের প্রতি অশালীন বা অপমানজনক আচরণকেও এই আইন অপরাধ হিসেবে গণ্য করে। এই আইনের অধীনে অপরাধগুলির মধ্যে রয়েছে:

* অনুপ্রবেশমূলক যৌন নির্যাতন: যখন কোনো ব্যক্তি শিশুর যৌনাঙ্গ, মূত্রনালি, পায়ুপথ বা মুখে পুরুষাঙ্গ, কোনো বস্তু বা শরীরের অন্য কোনো অংশ প্রবেশ করায়। অথবা শিশুকে, নিজের সঙ্গে বা অন্য কারও সঙ্গে তা করতে বলে।
* যৌন নির্যাতন: যখন কোনো ব্যক্তি যৌন উদ্দেশ্যে শিশুকে স্পর্শ করে। অথবা শিশুকে দিয়ে নিজেকে বা অন্য কাউকে স্পর্শ করতে বাধ্য করে।
* যৌন হয়রানি: শিশুকে উদ্দেশ করে যৌন ইঙ্গিতপূর্ণ কথা বলা, অঙ্গভঙ্গি বা শব্দ করা, বারবার অনুসরণ করা, শরীরের গোপন অংশ দেখানো ইত্যাদি।
* শিশু পর্নোগ্রাফি: শিশুদের অন্তর্ভুক্ত করে তৈরি করা অশ্লীল ছবি, ভিডিও, বা যেকোনো ধরণের পর্নোগ্রাফিক উপকরণ।
* উগ্র অনুপ্রবেশমূলক যৌন নির্যাতন / উগ্র যৌন নির্যাতন: এই ধরনের নির্যাতনের ক্ষেত্রে অপরাধ আরও গুরুতর ধরা হয়। যেমন – যদি অপরাধটি কোনো সরকারি কর্মচারী বা পুলিশ সদস্য করে, বা শিশু বিশেষভাবে অসহায় অবস্থায় থাকে। 

এই আইন লিঙ্গ-নিরপেক্ষ অর্থাৎ, এই আইন অনুযায়ী শিশু ছেলে, মেয়ে অথবা অন্য যেকোনো লিঙ্গের হতে পারে। একইভাবে অভিযুক্তও যেকোনো লিঙ্গের হতে পারে। পর্নোগ্রাফির ক্ষেত্রে এই আইন শুধু শিশুদের নিয়ে তৈরি পর্নোগ্রাফি নিষিদ্ধ করে না। এটি শিশুদের নিয়ে তৈরি এমন কোনো ভিডিও দেখা বা সংগ্রহ করাকেও অপরাধ হিসেবে গণ্য করে। এই আইন শিশু যৌন নির্যাতনে উৎসাহ দেওয়া বা সহযোগিতা করাকেও অপরাধ বলে গণ্য করে। ২০১৯ সালে এই আইন সংশোধন করা হয়। এই সংশোধনের মাধ্যমে আইন আরও কঠোর করা হয়। অনুপ্রবেশমূলক যৌন নির্যাতনের ক্ষেত্রে ন্যূনতম সাজা ৭ বছর থেকে বাড়িয়ে ১০ বছর করা হয়। যদি ভুক্তভোগী শিশুর বয়স ১৬ বছরের নিচে হয়, তাহলে শাস্তি ২০ বছর পর্যন্ত হতে পারে। গুরুতর অনুপ্রবেশমূলক যৌন নির্যাতনের ক্ষেত্রে সর্বোচ্চ সাজা হতে পারে যাবজ্জীবন কারাদণ্ড বা মৃত্যুদণ্ড।

### শিশু-বান্ধব বিচারপ্রক্রিয়া
আইন বিচারপ্রক্রিয়ায় নানা রকম পরিবর্তন এনেছে, যাতে ভারতের বিচার ব্যবস্থার জটিল ও ক্লান্তিকর প্রক্রিয়াটি শিশুদের জন্য অনেক সহজ হয়। শিশুবান্ধব বিচারপ্রক্রিয়ার মূল লক্ষ্য হলো – ভুক্তভোগী শিশুর মানসিক যন্ত্রণা কমানো, তাকে দ্বিতীয়বার আবার সেই ঘটনার শিকার হওয়া থেকে রক্ষা করা, এবং পুনর্বার নির্যাতনের সম্ভাবনা দূর করা এবং ভয়ভীতি থেকে রক্ষা করা।

শিশু যৌন নির্যাতনের শিকার ব্যক্তি তার বয়স নির্বিশেষে যেকোনো সময় অভিযোগ দায়ের করতে পারেন। 

### শিশু কল্যাণ সমিতি
২০১৫ সালের কিশোর বিচার (শিশুদের যত্ন ও সুরক্ষা) আইনের অধীনে যৌন নির্যাতনের শিকার শিশুকে "যত্ন ও সুরক্ষার প্রয়োজন এমন শিশু" হিসেবে বিবেচনা করা হয়। তাই, পুলিশ কর্মকর্তার দায়িত্ব হলো – যেকোনো অভিযোগ পাওয়ার ২৪ ঘণ্টার মধ্যে সেই মামলার তথ্য সংশ্লিষ্ট *শিশু কল্যাণ সমিতি বা* *চাইল্ড ওয়েলফেয়ার কমিটি (সিডব্লিউসি)*-কে জানানো। *সিডব্লিউসি* শিশুর জন্য একজন সহায়ক ব্যক্তি নিয়োগ করতে পারে যিনি শিশুর মানসিক-সামাজিক সুস্থতার দায়িত্বে থাকবেন। তিনি পুলিশের সঙ্গে যোগাযোগ রক্ষা করবেন এবং মামলার অগ্রগতি সম্পর্কে শিশু ও তার পরিবারকে নিয়মিত জানাবেন। এই ধরনের ঘটনা **টোল ফ্রি নম্বর ১০৯৮**এ ফোন করেও জানানো যেতে পারে।

### পকসো আইন প্রয়োগ নিয়ে বিতর্ক

#### শিশু শব্দের সংজ্ঞা
এই আইন অনুযায়ী, *১৮ বছরের নিচে যেকোনো ব্যক্তি* শিশুর সংজ্ঞার মধ্যে পড়ে। তবে এই সংজ্ঞা সম্পূর্ণভাবে শারীরিক বা জৈবিক বয়সের ভিত্তিতে নির্ধারিত। এর ফলে, যেসব মানুষ মানসিক বা বৌদ্ধিক প্রতিবন্ধকতা নিয়ে বেঁচে আছেন, তাঁদের পরিস্থিতি এই সংজ্ঞায় বিবেচনা করা হয় না।

সম্প্রতি সুপ্রিম কোর্টে কটি মামলা দায়ের করা হয়। মামলাটির ভুক্তভোগী ছিলেন এক নারী, যার জৈবিক বয়স ছিল ৩৮ বছর। কিন্তু তার মানসিক বয়স ছিল মাত্র ৬ বছর। তিনি ধর্ষণের শিকার হন। ভুক্তভোগীর পক্ষে থাকা আইনজীবী আদালতে বলেন – "শুধু শারীরিক বয়স বিবেচনা করে মানসিক বয়স উপেক্ষা করলে, সেটি এই আইনের মূল উদ্দেশ্যের বিরুদ্ধেই আঘাত হানে।" তবে সুপ্রিম কোর্ট জানায় – সংসদ মনে করেছে যে কারও বয়স নির্ধারণের জন্য 'জৈবিক বয়স' বা 'ক্রমানুক্রমিক বয়স' ব্যবহার করাই সবচেয়ে নিরাপদ পদ্ধতি। মানসিক প্রতিবন্ধকতা থাকলে তা দিয়ে বয়স নির্ধারণ করা ঠিক হবে না। আদালত ভুক্তভোগীকে সর্বোচ্চ ক্ষতিপূরণ দেওয়ার নির্দেশ দেয়। এই ভুক্তভোগীর শারীরিক বয়স ছিল ৩৮ বছর, কিন্তু তার মানসিক পরিপক্বতা ছিল মাত্র ৬ থেকে ৮ বছরের শিশুসম। তিনি *সেরিব্রাল পালসি*  রোগে আক্রান্ত। তবে আদালত এই যুক্তি গ্রহণ করেনি যে তার মানসিক বয়স বিবেচনা করে তাঁকে আইনের দৃষ্টিতে শিশু হিসেবে গণ্য হোক। 

#### ১৯৭১ সালের চিকিৎসাগত গর্ভপাত আইন-এর সঙ্গে সংঘর্ষ
১৮ বছরের কম বয়সী শিশুদের যৌন নির্যাতন এবং শোষণ থেকে সুরক্ষার যৌন অপরাধ থেকে শিশুদের সুরক্ষা আইন প্রণয়ন করা হয়েছিল। এই আইন অনুযায়ী, যদি ১৮ বছরের কমবয়সী কোনো মেয়ে গর্ভপাত করাতে চায়, তাহলে চিকিৎসা পরিষেবা প্রদানকারী (ডাক্তার বা নার্স) বাধ্য হন পুলিশে একটি যৌন নির্যাতনের অভিযোগ দায়ের করতে। অন্যদিকে, *১৯৭১ সালের চিকিৎসাগত গর্ভপাত আইন* অনুযায়ী, গর্ভপাত করাতে আসা ব্যক্তির পরিচয় প্রকাশ করা বাধ্যতামূলক নয়। এই দুই আইনের মধ্যে এই পার্থক্য বা বিরোধের কারণে, অনেক চিকিৎসক ও স্বাস্থ্যকর্মী ১৮ বছরের কমবয়সী মেয়েদের গর্ভপাত পরিষেবা দিতে ইতস্তত করেন।

#### অবশ্যিক অভিযোগ দায়ের
এই আইন অনুযায়ী, শিশু যৌন নির্যাতনের যেকোনো ঘটনাই পুলিশে রিপোর্ট করতে হবে। যদি কেউ যৌন নির্যাতনের তথ্য জানার পরও অভিযোগ দায়ের না করেন, তাহলে তাঁর ছয় মাস পর্যন্ত কারাদণ্ড হতে পারে বা জরিমানা বা উভয়ই হতে পারে। অনেক শিশু অধিকার ও নারী অধিকার বিষয়ক সংগঠন এই ধারার  সমালোচনা করেছে। বিশেষজ্ঞদের মতে, এই বাধ্যতামূলক অভিযোগ দায়েরের নিয়ম শিশুদের নিজেদের সিদ্ধান্ত নেওয়ার অধিকার কেড়ে নেয়। অনেক ভুক্তভোগী শিশু বা কিশোরী থাকতে পারে, যারা আইনি প্রক্রিয়ার মানসিক যন্ত্রণা ও ট্রমার মধ্যে যেতে চায় না। কিন্তু এই নিয়ম সবার ক্ষেত্রেই সমানভাবে প্রযোজ্য — কোনো ব্যতিক্রম নেই। এছাড়াও,  অভিযোগ দায়েরর কারণে অনেক সময় শিশুরা যথাযথ চিকিৎসা, মানসিক সহায়তা ও সামাজিক পরামর্শ পাওয়া থেকেও বঞ্চিত হতে পারে। এই ধারা চিকিৎসা ও মানসিক সেবার ক্ষেত্রে গোপনীয়তা রক্ষার অধিকারেরও পরিপন্থী।

#### আইনি সহায়তা
এই আইনের ৪০ নম্বর ধারা অনুযায়ী, ভুক্তভোগী শিশু আইনি সহায়তা পাওয়ার অধিকার রাখে। তবে, এটি ফৌজদারি কার্যবিধির অধীন। অর্থাৎ, শিশুর পক্ষের আইনজীবী শুধুমাত্র সরকারি কৌঁসুলিকে  সহায়তা করতে পারেন। এবং চূড়ান্ত লিখিত যুক্তি কেবল বিচারক অনুমতি দিলে দাখিল করতে পারেন। ফলে, অনেক সময় শিশুর স্বার্থ বা পক্ষ পুরোপুরি উপস্থাপিত হয় না বা উপেক্ষিত থেকে যায়।

#### সম্মতিসূচক সম্পর্কের অপরাধীকরণ
এই আইন অনুযায়ী, ১৮ বছরের কমবয়সী কোনো শিশুর সঙ্গে সংঘটিত সব ধরনের যৌন আচরণ *যৌন অপরাধ* হিসেবে ধরা হয়। এর মধ্যে সেই ঘটনাগুলিও পড়ে, যেখানে দুইজন কিশোর-কিশোরী নিজেদের সম্মতিতে যৌন সম্পর্কে লিপ্ত হয়েছে। অর্থাৎ, যদি দু’জনেই ১৮ বছরের নিচে হয়, এবং তারা নিজের ইচ্ছায় সম্পর্ক স্থাপন করে, তাহলেও আইন অনুযায়ী তারা অপরাধ করেছে বলে ধরা হয়। এই নিয়মের সঙ্গে অবশ্যিক অভিযোগ দায়েরের শর্ত যুক্ত হয়ে কিশোরদের পারস্পরিক সম্মতিতে গড়ে ওঠা সম্পর্কগুলোকেও অপরাধ হিসেবে গণ্য করা হচ্ছে। এই বিষয়টি বিশেষভাবে উদ্বেগজনক সেখানে, যেখানে এক কিশোর/কিশোরী ভিন্ন বর্ণ বা ধর্মের কারো সাথে সম্পর্কে থাকে। অনেক সময় অভিভাবকরা নিজেদের অপছন্দের সম্পর্ক ভেঙে দিতে এই আইন ব্যবহার করছেন। তারা আইনের আওতায় মামলা করে কিশোর-কিশোরীদের ‘শাস্তি’ দিচ্ছেন। ২০১৫ সালে মুম্বাইয়ের দায়রা আদালতে ১৪২টি যৌন নির্যাতনের মামলার বিশ্লেষণ করা হয়। সেখানে দেখা যায়, ৩৩টি মামলায় পুলিশ ইচ্ছাকৃতভাবে আইনটি অপব্যবহার করেছে।এইসব মামলায় মেয়েরা ১৮ বছর বয়সী ছিল। কিন্তু পুলিশ তাদের এফআইআরে মেয়েদের বয়স ১৫ থেকে ১৮ বছরের মধ্যে দেখিয়েছে।এভাবে পুলিশ, মেয়ের অভিভাবকের অনুরোধে, সম্মতিসম্মত সম্পর্ককেও অপরাধ হিসেবে দেখিয়েছে।

এর ঠিক আগে, ২০০১ সালে প্রস্তাবিত আইনের একটি খসড়া ছিল। সেই খসড়ায় বলা হয়েছিল – যদি সম্পর্কের একজন সদস্য অন্তত ১৬ বছরের বেশি হন, তাহলে পারস্পরিক সম্মতির যৌন সম্পর্ককে অপরাধ হিসেবে ধরা হবে না। ভারতীয় দণ্ডবিধির ধারাও সেইরকমই ছিল। কিন্তু ২০১১ সালের আইনে বয়সসীমা ১৮ বছর করে দেওয়া হয়। এই পরিবর্তন নিয়ে তখন সমালোচনা হয়েছিল।অনেকে বলেছিলেন, এতে করে সম্মতিসম্মত সম্পর্কের বিরুদ্ধে অন্যায় অভিযোগ আনার সুযোগ তৈরি হবে এবং এ ধরনের সম্পর্ক শাস্তিযোগ্য হবে।

## ২০১২ সালের পকসো আইনের অধীনে গুরুত্বপূর্ণ রায়সমূহ
### ভারতের সুপ্রিম কোর্ট
ভারতের সুপ্রিম কোর্ট এই আইনের অধীনে বেশ কয়েকটি গুরুত্বপূর্ণ রায় দিয়েছে, যেগুলি শিশুদের যৌন অপরাধ থেকে সুরক্ষিত রাখার উদ্দেশ্যে আইনটির ব্যাখ্যা ও প্রয়োগে দিকনির্দেশনা প্রদান করেছে।
এই গুরুত্বপূর্ণ মামলাগুলির মধ্যে রয়েছে:
* সাক্ষী বনাম ভারত সরকার 
* ইন্ডিপেন্ডেন্ট থট বনাম ভারত সরকার 
* ভারতের অ্যাটর্নি জেনারেল বনাম সতীশ এবং অন্য একজন (২০২১) 
* অলখ অলোক শ্রীবাস্তব বনাম. সরকার  এবং অন্যান্য (২০১৮ ) 

## সংবাদে আলোচিত কিছু ঘটনা
পকসো আইনের আওতায় বা শিশুদের যৌন নির্যাতনের প্রসঙ্গে আলোচিত কিছু উল্লেখযোগ্য মামলা হলো:
*ডেল্টা মেঘওয়াল ধর্ষণ মামলা
*উন্নাও ধর্ষণ মামলা
*২০২১ সালে বিচারক পুষ্পা বিরেন্দ্র গণেদিওয়ালার দেওয়া যৌন নির্যাতন সম্পর্কিত বিতর্কিত রায়সমূহ
*২০১৪ সালের বাদাউন গণধর্ষণের অভিযোগ
*মুজফফরপুর আশ্রয়কেন্দ্র মামলা
*কাঠুয়া ধর্ষণ মামলা
*২০২২ সালের হায়দরাবাদ গণধর্ষণ মামলা
## শিশু যৌন নির্যাতনের শিকারদের নিয়ে কাজ করা প্রতিষ্ঠান
এইসব সংস্থা শিশুদের যৌন নির্যাতনের বিরুদ্ধে কাজ করে এবং ভুক্তভোগী শিশুদের মানসিক, সামাজিক ও আইনি সহায়তা প্রদান করে:
*আরম্ভ ইন্ডিয়া (Aarambh India)
*চাইল্ডলাইন ইন্ডিয়া (Childline India)
*তুলির (Tulir NGO)
*হক–শিশু অধিকার কেন্দ্র
*অর্পণ
## আরও দেখুন
*শিশু যৌন নির্যাতন
*ভারতের আইন
*মহিলা ও শিশু উন্নয়ন মন্ত্রণালয়
## তথ্যসূত্র

## বহিঃসংযোগ

* যৌন অপরাধের বিরুদ্ধে শিশুদের সুরক্ষা বিল, ২০১১
বিষয়শ্রেণী:ভারতে শিশু অধিকার
বিষয়শ্রেণী:ভারতীয় যৌন আইন
বিষয়শ্রেণী:ভারতে শিশু কল্যাণ
বিষয়শ্রেণী:ভারতে শিশু যৌন নির্যাতন